রাজ্য-রাজনীতি শুধু নয়, চায়ের দোকান থেকে ড্রয়িংরুম, ট্রাম-বাস থেকে ওলা-উবের সর্বত্র চলছে ‘ভারতী-চর্চা’।
রাজনীতিক নন ভারতী। কিন্তু পুলিশের দায়িত্বে থাকার সময়ে তিনি ছিলেন রাজনীতিকের থেকেও বড় রাজনীতিক। তৃণমূলনেত্রীকে ‘মা’ ডাকা, ‘দেবী’ সম্বোধন করা ভারতীর কথায় পশ্চিম মেদিনীপুরে বাঘে গরুতে এক ঘাটে জল খেত। কিন্তু যেই ভারতী পদত্যাগ করলেন অমনি তিনিই এখন ‘নির্যাতিতা’।
একের পর এক অডিও বার্তায় রাজনীতিকের কায়দায়, ‘হে মোর বঙ্গবাসী, দেশবাসী’ বলে জানাচ্ছেন কী ভাবে রাষ্ট্রশক্তি তাঁকে হেনস্থা করছে। একেবারে শেষে ‘জয়হিন্দ’ ধ্বনি উচ্চারণের আগে নিয়ম করে রাজ্য সরকার ও পুলিশ-প্রশাসনকে হুমকি দিতেও ছাড়ছেন না।
তাঁর লকার থেকে কোটি কোটি টাকার গয়না উদ্ধার হয়েছে। তিনি বলছেন সে গয়না জমিদার বাড়ির মেয়ে হিসেবে পেয়েছেন। সিআইডির প্রশ্ন, সেকালের গয়নায় একালের হলমার্ক কেন? চুপ ভারতী।
ভারতীর ঘনিষ্ঠ পুলিশ অফিসার থেকে শুরু করে স্বামী এমএভি রাজুর পরিচিতের বাড়ি থেকে কোটি কোটি টাকার নোট উদ্ধার। সে সবই নাকি সিআইডি-র সাজানো নাটক বলে অডিও-দাবি ভারতীর।
সব মিলিয়ে ভারতী-রঙ্গ জমজমাটে বঙ্গে। অভিনেত্রী শ্রীদেবীর অকালপ্রয়াণ ভারতীকে আলোচনা থেকে সাময়িক সরিয়ে দিলেও একেবারে মুছে দিতে পারেনি। জনমানসে ভারতীকে নিয়ে, সরকারকে নিয়ে তৈরি হয়েছে অনেক প্রশ্ন।
ভারতী এমন কোণঠাসা হওয়ায় বড় অংশের মানুষ খুশি। গণ-আলোচনায় কান পাতলেই শোনা যাচ্ছে সেই সব বাণী— ‘‘যে যত তেল মারে, তার তত... যায়।’’ কেউ আবার বলছেন, ‘‘ওই ‘মা’ ডাক শুনেই বোঝা যেত ডাল মে কুছ কালা হ্যায়।’’
এ সব তো ভারতীর নিন্দা। সরকারের নিন্দাও কম হচ্ছে না। আম আদমির আম দরবারে যে সব প্রশ্ন উঠছে তার মধ্যে পাঁচটি মারাত্মক।
১। তৃণমূলনেত্রীর ‘আদরের কন্যা’ হিসেবে পরিচিত ভারতী ঘোষ এতদিন ধরে এত কোটি কামিয়েছেন আর শাসক দল কিছুই জানত না? 
২। গয়না কেলেঙ্কারি থেকে গরু বিক্রেতার অভিযোগ হঠাৎ সামনে এল কেন? এতদিন শাসক ঘনিষ্ঠ ভারতীর বিরুদ্ধে মুখ খোলা যেত না বলে?
৩। ভারতী যখন অফিসার ছিলেন তখন তাঁকে সম্পদ মনে করত রাজ্য প্রশাসন। রাতারাতি সেই ভারতীর এত দোষ! তখন বিরোধীরা যা বলত এখন তো সেটাই বলছে শাসক?
৪। এর আগে চিটফান্ড কাণ্ডে রাজ্যের প্রাক্তন পুলিশ কর্তার নাম জড়িয়েছে। এবার ভারতীর নানা কাণ্ড। তবে কি এই রাজ্যে পুলিশ কর্তাদের গোপন ভাণ্ডারে লুকিয়ে রয়েছে এমন অনেক অনেক কালো সম্পদ?
৫। অনেকেই বলছেন, ভারতীর বিরুদ্ধে সিআইডি তদন্ত জোরালো করে অন্য পুলিশ কর্তাদের বার্তা দিয়ে দিল নবান্ন। এর পরে কেউ ফোঁস করতে সাহস পাবে না। তাহলে কি সব কর্তাদেরই ‘যখের ধন’-এর হদিশ জানে সরকার?
ভারতী ঘোষকে নিয়ে সাধারণ মানুষের মধ্যে অনেক প্রশ্ন। রাষ্ট্রশক্তি তাঁকে সর্বশক্তি দিয়ে আক্রমণ করছে বলে অডিও-কান্নাতেও সাধারণের মন ভেজাতে পারেননি ভারতী। না, করুণা উদ্রেক করতে পারেননি। আজ যে পুলিশের বিরুদ্ধে সাজানো মামলার অভিযোগ করছেন তিনি, তাঁর বিরুদ্ধেই এমন অনেক অনেক অভিযোগ উঠেছে। তাই ভারতীর বিশ্বাসযোগ্যতা নিয়ে জনমানসে অনেক আপত্তি। পাশাপাশি রাজ্য প্রশাসনকেও দুষতে ছাড়ছেন না কেউ।